
Styrets beretning 2015




Klubben

Ljan Tennisklubb ble etablert 10. juni 1931. Klubbens anlegg er i Gladvollveien 21 og består av klubbhus/garderober, to Plexipave baner, to grusbaner og to minitennis baner samt en  redskapsbod.
 

Virksomhet

Klubben har totalt 150 medlemmer. Aktivt medlemskap gir rett til bruk av plexipave- og grusbanene i sommerhalvåret. Bruk av bobla forutsetter ikke medlemskap. Juniorer i fast trening kan disponere ledig bane i bobla. Medlemmer betaler en lavere pris for bruk enn ikke- medlemmer.
 
Klubben driver organisert treningsvirksomhet for mer enn 70 personer, fordelt på nybegynnere, juniorer og seniorspillere.
 
2015 har vært et ekstraordinært år med meget stor arbeidsbelastning på styret. Etter utfordringer i 2014 har det vært jobbet med følgende viktige prosjekter:
· Kontroll på medlemslister og faktureringsrutiner
· Løfte kvalitet på alle treningstilbud
· Reparere bobla etter havari våren 2015
· Sikre oppgradering av bobla til moderne standard mht varme, ventilasjon og lys
· Økt fokus på søknader om midler fra ulike offentlige instanser

Nytt styre har bidratt med betydelig innsats. Vi har lykkes med å håndtere en meget vanskelig situasjon og det er positiv driv i klubben. Dog, ser vi at vi har problemer med sterkt redusert medlemsmasse. Dette må bli et hovedfokus fremover for å sikre at positiv økonomisk utvikling vedvarer. 




Økonomisk resultat

Klubben omsatte totalt for kr. 931.812,- hvilket er kr. 185.087,- mer enn i 2014.

Driftskostnadene utgjør i alt kr. 822.694,-. Dette gir et driftsresultat på kr 109.117,-. Anleggsmidler er avskrevet. 

Inklusive rentekostnader viser årsresultatet et overskudd på kr. 98.348,-. Dette er kr. 95.248,- bedre enn budsjettert og kr 180.270,- bedre enn i 2014.

Balansen viser en totalkapital på kr. 1.398.251,- hvorav egenkapitalen utgjør kr. 572.673,-. Bankinnskudd var på kr. 550.341,- ved årsskiftet. 

I forbindelse med oppgradering og rehabilitering av bobla ble det tatt opp 2 lån i DNB på til sammen kr. 633.336,-. 


Rapport fra Sportslig leder og Juniorkomiteen.

Junioraktiviteter:
Klubben har i 2015 hatt ca. 65 barn på ukentlig trening i regi av tennis skolen. Trener for tennis skolen 2015 har som i tidligere år vært Luis Mikkelsen. 
Han har klart å skape mye positivt engasjement og tennisglede hos barna. Noen spillere har startet med konkurransespilling og deltatt på minitennis turneringer (under 10 år) med gode resultater. 
Det vil for 2016 bli tilrettelagt for flere som ønsker slik deltagelse. Dette er turneringer hvor alle «vinner» og er en fin start for de barna som ønsker å lære å konkurrere. 
Det har vært arrangert sommercampus i juni og august med god deltagelse samt minitenniskurs for nybegynnere på forsommeren.
Tennis skolen har gjennom høsten og vinteren 2015 arrangert søndagstreninger med godt oppmøte fra både barn og voksne. Dette er et gratis tiltak for barna på tennis skolen. Tidligere aktive spillere av klubben har stilt som trenere på disse søndagene. Vi ser stor fremgang hos flere av barna og effekten av å trene 2 ganger pr. uke vises i barnas mestring. Vi kommer til å videreføre dette tilbudet også i 2016.
Vi har som mål for 2016 at flere av våre spillere skal delta på landsdekkende tennisturneringer i aldersgruppen 10 til 12 år.


Senioraktiviteter: 
Veteranlagene våre har deltatt i kretsserien som tidligere år. Våre herrer endte dessverre nest sist i 1. Divisjon. Dette resulterte i nedrykk til 2. Divisjon. 
Våre damer slet med sykdom, og med WO i de to siste kampene må også damene spille i 2. Divisjon neste sesong. 

I 2016 har vi meldt på vårt herrelag i NM for lag for første gang på flere år. Vi må starte i 4. Divisjon, men har gode ambisjoner om å klatre de neste sesongene. Karl Henrik Bredvold er kaptein for laget. Dette er positivt med hensyn til miljøet i klubben. 

Gunnar Birkevold/Karl Henrik Bredvold/Marius Damsleth


Rapport fra Anleggs- og boblekomiteen

Renovering av tennisbobla:
Anleggs- og boblekomiteen gjennomførte vinteren 2014/2015 daglige runder for å sjekke tilstanden på bobla. Likevel opplevde vi at  tennisbobla kollapset  som følge av ekstraordinært snøfall mot slutten av vintersesongen 2014/2015. Det gamle vifte- og varmeanlegget var over 30 år gammelt og allerede besluttet skiftet ut. I løpet av høsten 2015 ble det gjennomført en renovering av hele anlegget, og de omfattende skadene i membranen ble reparert. Anlegget fremstår derfor i dag topp moderne.
Nærmere beskrivelser av arbeidene som ble gjennomført i løpet av høsten:
Membranen fikk betydelige skader da bobla kollapset av snømengdene ved påsketider 2015. Kombinasjonen av at snømengdene presset hallen ned, og at lyskasterne av stål stakk opp, medførte to revner på over 10 meter hver. Mange dugnadstimer gikk med i opprydningsarbeidet, og bobla ble pakket sammen før den ble pakket ut og reparert på sommeren. 
Det gamle varme og ventilasjonsanlegget var over 30 år gammelt. Enkelte av komponentene var ustabile og driftssikkerheten var derfor dårlig. I løpet av våren og sommeren ble det gjennomført en tilbudsrunde mellom flere tilbydere på nytt maskineri. Til slutt falt valget på Sportsconcept AS. Arbeidene som ble utført var å tømme maskinhuset for alt det gamle maskineriet, konstruere og løfte ny maskin på plass gjennom taket, sette opp ny nødenhet ved nødluftinntaket og å lage ny inngang som tilfredsstilte kravene til universell utforming. 
Det nye anlegget fikk «smart-dome»-funksjonalitet og hallen kan dermed overvåkes og styres via internett. 
Øvrige rutiner:
Anleggskomiteen klargjorde banene til bruk for sommerhalvåret. Det medførte den sedvanlige valsingen og trekkingen av linjer, samt pålegging av grus. Banene var klargjorte i slutten av april. Vi sliter fortsatt med at linjene ikke fester seg skikkelig. Bedre rutiner for vanning er nødvendig neste sesong. 
Banene ble stengt for sesongen i slutten av oktober. Grus ble lagt på banene før vinteren.
Dag Sandham/ Andreas van den Heuvel


Rapport fra Huskomiteen
  
Etter at vi i 2013/14 fikk nytt kjøkken, ser vi en trend med økt interesse for å leie klubbhuset til private arrangement. Klubbhuset har vært benyttet til konfirmasjonsfester, barnebursdager, 40 års lag etc. Vi har i tillegg oppgardert med nye gardiner/gardinstenger, noen arvede møbler som sofa og bord. Vi har også investert i en smart TV.
Vi hadde ca 2-3 utleier per mnd.
I 2015 fikk vi beiset huset utvendig, vha Christian Damsleth med flere, og vi fikk snekret ny trapp ved terrassen donert av Gunnar Birkevold.
Komiteen har ellers stått for servering av vafler, pølser, kaker, kaffe og saft ved dugnader,  i forbindelse med tennisens dag, samt ved juleavslutningen på søndagstreningene.
Renhold er utført av Timian Husveg og Pernille Horntvedt.
Tove Ofstad

Komiteer og roller i Ljan Tennisklubb

Ljan Tennisklubb ønsker å takke alle som har bidratt inn i det arbeid som er lagt ned i klubben. Klubben har i 2015 hatt følgende aktive komiteer:

Boblekomite, Dag Sandham

Anleggskomiteen: Andreas van den Heuvel.
Juniorkomiteen: Gunnar Birkevold
Sportslig ansvar: Karl Henrik Bredvold og Marius Damsleth
Søknader og administrasjon: Nanny Eide og Karl Henrik Bredvold
Huskomiteen: Tove Ofstad 
Webkomite:  Lasse Ødegård

Styremedlem				Styremedlem

